王書記以近詩三篇相示各摭其意以詩賡之 投聖俞
作者：司馬光
朝代：宋

paragraphs: 聖俞精爲詩，堅重比白玉。
至寶識之希，未必諧衆目。
應辰仰高風，跂聳自西蜀。
平生未相識，歉歉不自足。
薄遊困京師，旅食止脫粟。
得官當入秦，行李未結束。
先求聖俞門，執贄請所欲。
九衢季冬月，風沙正慘黷。
羸馬憚遠行，毛鬛寒瑟縮。
旅拒不肯前，一步九刺蹙。
饑童袖擁口，手足盡皸瘃。
論詩久未出，竊罵怨滿腹。
歸來面揚揚，氣若飫粱肉。
纍纍數十字，疏淡不滿幅。
自謂獲至珍，呼兒謹藏蓄。
長安十五驛，重複問川陸。
置詩懷袖間，勌懣輒披讀。
高吟桑野闊，目瞑即投宿。
自可忘羈愁，行瞻灞陵曲。